ועדת הכנסת, כנסת 20, פרוטוקול מספר 56, 2015-11-05 15:00

רועי פולקמן: חברים, אנחנו פותחים את הדיון.

רועי פולקמן: באסל, אתה הגשת רביזיה, אתה מוזמן לנמק.

באסל גטאס: אני פונה לחברי הקואליציה - - -

מיקי רוזנטל: תגיד שאתה פונה ללב שלהם.

מיקי רוזנטל: אה, אין להם.

אורן אסף חזן: אתה אכזר.

אורן אסף חזן: אתה, דיברנו שאין לך משהו אחר, עכשיו אתה רוצה לקחת לנו את הלב?

באסל גטאס: רבותיי, אני חושב שעניינית, למרות כל אהבתנו לרב גפני, הנימוק החזק ביותר הוא שאתם צריכים להצביע אתנו על כך ששני הנושאים האלה ייחשבו כנושאים חדשים ויהיו מחוץ לחוק.

אורן אסף חזן: עכשיו כבר אין לנו רוב.

רועי פולקמן: חברים, יהיה בסדר.

רועי פולקמן: תנו לחבר הכנסת באסל גטאס לנמק.

באסל גטאס: זהו, נימקתי, חאלס.

באסל גטאס: אני יודע שזה לא נכנס לא לראש ולא ללב.

מיקי לוי: זה על הבריאות או על הפנסיוני?

באסל גטאס: על כל אחד בנפרד, או על שניהם?

רועי פולקמן: לא.

רועי פולקמן: חברת הכנסת אורלי לוי, את רוצה לנמק?

באסל גטאס: היא הגישה רביזיה על הפנסיוני.

אורלי לוי אבקסיס: האמת, אני חייבת לומר שאני די מופתעת ממה שקורה פה.

אורלי לוי אבקסיס: גם למי שחשב שראה הכול, גם אם הוא היה צופה מן הצד וגם אם היה שחקן בתוך המשחק, זה הזוי מה שקורה פה.

אורלי לוי אבקסיס: מצד אחד, אני חושבת שאני יודעת מה תפקידה של אופוזיציה, ואין פה נושאים מדיניים שיש עליהם מחלוקת.

אורלי לוי אבקסיס: מצד שני, אני רואה את חברי האופוזיציה מתחילים לנשור, ואני לא מצליחה לפתור את הפאזל.

רועי פולקמן: מי מתחיל לנשור?

אורלי לוי אבקסיס: חברי האופוזיציה.

אורלי לוי אבקסיס: אני חשבתי שהחברים בליכוד ממהרים לאנשהו ושתפקידנו כאופוזיציה הוא להקשות - - -

<קריאות: - - -

אורן אסף חזן: זו כבר תקלה שלך.

רועי פולקמן: אורן, אתה צריך להקשיב, מדברים פה על עניינים של אופוזיציה.

אורלי לוי אבקסיס: בנושא שאנחנו באים לדון עליו עכשיו, יש בו כל כך הרבה על המאזניים, יש בו 400 מיליון שקלים ו-5,000 משרות במשק.

משה גפני: על מה את מדברת?

אורלי לוי אבקסיס: על הפנסיה.

אורלי לוי אבקסיס: האם אנחנו רשאים לעשות את זה במין כזאת נונשלנטיות?

אורלי לוי אבקסיס: ההסכם הזה היה בלי ייצוג של רוב המועסקים במשק, למעלה ממיליון עובדים.

אורלי לוי אבקסיס: הם אומרים שלא רק שלא הייתה להם זכות להיות חברים - - -

משה גפני: אבל הדיון הוא על נושא חדש, אורלי.

אורלי לוי אבקסיס: נכון, אבל תבינו מה עומד פה על המאזניים.

אורלי לוי אבקסיס: 400 מיליון שקלים, שהם 5,000 מקומות עבודה.

אורלי לוי אבקסיס: מה זאת קלות הראש הזו?

אורלי לוי אבקסיס: אני באתי מהפריפריה, ועוד מעט נדון גם בפרק הבריאות בכספים, והפריפריה שם מופקרת, אין שם רופאים בהסדר, ורוצים לסגור להם גם את ההחזר.

אורלי לוי אבקסיס: מה הם אמורים לעשות?

אורלי לוי אבקסיס: הם תולים בנו תקווה שנעשה את תפקידו המחייב כאופוזיציה ושנקשה על הממשלה - - -

באסל גטאס: אדוני היושב-ראש, אני לא שומע בגלל אורן חזן.

אורן אסף חזן: חשבתי שאתה לא שומע כי עדיין יש לך מים מההפלגה.

רועי פולקמן: תן לחברת הכנסת אורלי לוי לסיים.

באסל גטאס: צריך לשים אותו בפינה.

באסל גטאס: לך לפינה.

אורן אסף חזן: שיטה לרוקן מים מהאוזניים: תקפוץ על רגל אחת וזה יפתור לך את הבעיה.

באסל גטאס: לך תעמוד בפינה.

באסל גטאס: יש גבול לכל תעלול.

רועי פולקמן: אורלי, תחתרי לסיום דברייך.

אורלי לוי אבקסיס: הציבור בבית מסתכל עלינו ואומר: רגע, זה מה שאני מצפה מכם?

אורלי לוי אבקסיס: יש לי שתי בנות עכשיו בגיל ההתבגרות, ואני חוטפת ביקורת בבית, כזאת שאני לא חוטפת מהקשים שבעיתונאים.

אורלי לוי אבקסיס: אנחנו לא נראים טוב.

אורלי לוי אבקסיס: יש פה 5,000 משרות על השולחן ועתיד הבריאות בפריפריה.

אורלי לוי אבקסיס: ואתם לא יודעים מה עוד קורה מתחת לשולחן כשאנחנו נאבקים על הטבות המס לפריפריה; זה תכף יתגלה ותהיה פה רעידת אדמה למי שחשובה לו הפריפריה.

אורלי לוי אבקסיס: ואני עכשיו באה לבקר את החברים שלי מהאופוזיציה: שכחתם את תפקידכם.

אורלי לוי אבקסיס: 5,000 משרות.

מיכל בירן: אורלי, אני אשמח לשמוע מה את אומרת על 5,000 המשרות?

מיכל בירן: זה משפט שאני לא מצליחה להבין מה את אומרת.

אורלי לוי אבקסיס: 5,000 משרות בסכנה.

אורלי לוי אבקסיס: 400 מיליון שקלים למעסיקים - - -

מיכל בירן: את אומרת שהמבוטחים צריכים לשלם את דמי התפעול?

אורלי לוי אבקסיס: לא, לא.

מיכל בירן: אז מה את אומרת?

מיכל בירן: את אומרת משפט סתום.

אורלי לוי אבקסיס: יש פה מס הכנסה שאמור להכניס 400 מיליון שקלים, בלי להוריד - -

רועי פולקמן: חבר הכנסת אורלי לוי - - -

אורלי לוי אבקסיס: - - בלי להוריד את התשלומים של הלקוח, של הצרכן.

אורלי לוי אבקסיס: אז מה עשינו?

אורלי לוי אבקסיס: נתנו לממשלה יד לגבות עוד 400 מיליון שקלים, ואף אחד לא הוריד - - -

רועי פולקמן: אורלי, הדברים חשובים - - -

אורלי לוי אבקסיס: אז אני פונה ללב של החברתיים בליכוד - - -

רועי פולקמן: הדברים חשובים מאוד - - -

אורלי לוי אבקסיס: אז אני רוצה להציע הצעה.

רועי פולקמן: קדימה, אבל באמת לסיים.

אורלי לוי אבקסיס: אנחנו יכולים לשחק בחתול ועכבר.

אורלי לוי אבקסיס: תאמינו לי - - -

רועי פולקמן: לא, ננהל דיון ענייני, מקצועי.

אורלי לוי אבקסיס: לא, לא, לא - - -

רועי פולקמן: ניהלנו הרבה שעות של דיונים על הנושאים האלה, אנחנו לא מתעלמים מהנושאים.

אורלי לוי אבקסיס: בואו אני אומר לכם משהו.

אורלי לוי אבקסיס: אנחנו יכולים לטרטר את ועדת הכנסת היום מפה ועד להודעה חדשה.

אורלי לוי אבקסיס: אנחנו אתמול התחננו: תנו לנו את סדר היום, תנו לנו את הנוסחים, שנדע על מה אנחנו הולכים להצביע, שנהיה מוכנים עם ההסתייגויות, שנהיה ערוכים לקראת הדיונים.

אורלי לוי אבקסיס: פרק חוק ההסדרים, סעיף סל, כל מה שאתם רוצים אתם יכולים לדחוף לשם.

אורלי לוי אבקסיס: אנחנו באים עכשיו למין איזשהו ערפל שאין לנו מושג על מה הולכים לדון.

אורלי לוי אבקסיס: ומילא אנחנו הח"כים, אבל מה קורה עם הציבור שעלול להיפגע מזה וזאת אולי התחנה האחרונה שהם יכולים לבוא ולהשמיע את דברם?

אורלי לוי אבקסיס: השארתם את חוק ההסדרים על השולחן של ועדת הכספים היום - - -

<קריאה: יאללה, זה פיליבסטר, נו.

אורן אסף חזן: אורלי, נגמר, תודה רבה.

אורן אסף חזן: תודה רבה.

רועי פולקמן: טוב, אורלי - - -

אורלי לוי אבקסיס: ההצעה שלי היא פשוטה: בואו נחזור להצעה מאתמול.

אורלי לוי אבקסיס: אני יודעת שאצל חלקכם המשפחות שלכם מחכות לכם.

אורלי לוי אבקסיס: תקשיבו, אנחנו אתמול ביקשנו לא לקיים היום את הדיון, בטח לא ככה, כאשר הסעיפים פתוחים, בלי נוסחים ובלי כלום.

אורלי לוי אבקסיס: אני פונה אליכם: בואו תקבלו את ההצעה, נדחה את הישיבה הזו, ובינתיים נקדם סדר יום שייתן לנו גם זמן להגיע למשא ומתן, כי אפשר לסגור את הפארסה הזאת.

אורן אסף חזן: עד מתי את רוצה לדחות?

אורלי לוי אבקסיס: תחילת השבוע.

רועי פולקמן: חברת הכנסת אורלי לוי, הדברים חשובים, ואנחנו ננהל דיונים עמוקים על כל הנושאים האלה.

רועי פולקמן: הדברים ראויים.

אורלי לוי אבקסיס: מה שביקשנו אתמול, אני מבקשת היום.

משה גפני: אמרת "דיונים ארוכים"?

רועי פולקמן: דיונים ככל שצריך.

רועי פולקמן: ממצים, המילה היא "ממצים".

רועי פולקמן: אנחנו לוקחים את זה בכובד ראש.

רועי פולקמן: אנחנו מעלים להצבעה את שני נושאי הרביזיה.

רועי פולקמן: פרק ו', סעיפים 24 ו-24, ייעוץ פנסיוני, מי בעד קבלת הרביזיה?

רועי פולקמן: מי נגד קבלת הרביזיה?

רועי פולקמן: הצבעה בעד הרביזיה – מיעוט נגד – רוב הרביזיה בנושא הייעוץ הפנסיוני לא נתקבלה.

רועי פולקמן: הרביזיה נדחתה.

רועי פולקמן: אנחנו מצביעים על הרביזיה בנושא פרק י', פרק הבריאות.

רועי פולקמן: מי בעד קבלת הרביזיה?

אורן אסף חזן: רגע, מי החברים?

רועי פולקמן: אורן, אנחנו בודקים את זה.

אורן אסף חזן: היא פעם מצביעה, פעם לא מצביעה - - -

משה גפני: מה אכפת לך?

אורן אסף חזן: מה זאת אומרת?

אורן אסף חזן: אני לא אתן הצבעות כפולות בכנסת.

אורן אסף חזן: אתם צוחקים, אבל שש שנים עשו לאבא שלי עוול, ובסוף יצא שבר-און הצביע וחזן שילם.

אורן אסף חזן: לא יהיו פה הצבעות כפולות, לא יהיו.

רועי פולקמן: אורן, אנחנו בהצבעה.

רועי פולקמן: מי נגד הרביזיה?

רועי פולקמן: הצבעה בעד הרביזיה – מיעוט נגד – רוב הרביזיה בנושא פרק הבריאות לא נתקבלה.

רועי פולקמן: שבעה בעד ושמונה נגד, הרביזיה נדחתה.

רועי פולקמן: תודה.